104 jaar tronkstraf vir plaasaanvallerArgieffoto. ŉ Plaasaanvaller van Mosambiek wat skuldig bevind is op 23 aanklagte van gewapende roof, is Dinsdag in die Nelspruit-streekshof tot 104 jaar tronkstraf gevonnis. Landdros Andre Geldenhuys het gesê Lorenzo Bedome Gideon Mazunze (33) is “gelukkig ŉ slegte skut”, het ŉ Sapa-korrespondent berig. “Meeste van jou slagoffers is deur die genade van God teen die koeëls gered,” het hy gesê. Mazunze het in 2007 plase in Malalane en Barberton beroof en die inwoners geteister. Hy is tydens sy inhegtenisneming op 22 Februarie 2008 geskiet toe hy ŉ gesin op ŉ plaas in Malalane wou beroof. Hy is skuldig bevind op aanklag van huisbraak en diefstal, huisbraak met die doel om te roof, oortreding, gewapende roof, pogings tot moord, en opsetlike saakbeskadiging. “Die Bafana Bafana-kaptein Senzo Meyiwa is oor die naweek deur iemand soos jy doodgeskiet. ŉ Politikus is onlangs in Witbank geskiet terwyl hy geld by ŉ kitsbank getrek het. Aangesien dit wil voorkom dat niks gedoen kan word om misdadigers soos jy te stop nie, sal die hof jou moet hanteer, aangesien jy ŉ gevaar vir die samelewing is,” het Geldenhuys gesê. Hy het ook gesê Mazunze was nie alleen nie. “In al die sake is vuurwapens en ander wapens gebruik. Al die bewyse dui daarop dat jy die een is wat die vuurwapen hanteer en die skote gevuur het.” Andre van Rooyen, ŉ boer van Malalane, is in die veiligheid van sy huis met ŉ byl aangeval. “Daarna het jy hom in sy maag geskiet en hom gewond.” Van Rooyen is nie ernstig gewond in die aanval nie. Mazunze het Gloria Morgan, ŉ boervrou, tydens ŉ gewapende roof in Barberton geskiet. “Die koeël het haar gelukkig gemis.” Volgens Geldenhuys het Mazunze en sy medepligtiges hoofsaaklik op gastehuise en plaashuise toegeslaan, veral in Malalane. “Jy het skote op vroue en kinders gevuur, insluitend mense wat siek was. Jy het geen agting vir menslike lewe nie.” Hy het gesê die beskuldigde het net waardevolle items soos juwele en kontant gesoek. Op twee plase het hy die arbeiders se lone gesteel, R23 000 en R200 000 kontant. “Jy het selfs op ŉ dokter en sy vrou geskiet toe jy hulle beroof het. Gelukkig het die koeël hom ook gemis. Jy het nie net wit boere aangeval nie, maar ook persone van ander rasse wat ŉ bestaan maak op plase.” Mazunze is tot 15 jaar tronkstraf gevonnis vir ŉ moord wat in 2012 gepleeg is. “Jy het meeste van hierdie misdade in Malalane gepleeg en het teruggekeer na Mosambiek om te spandeer wat jy ingekry het en toe nog aanvalle beplan.” Mazunze sal nooit kwalifiseer vir parool nie.